Predkladacia správa

Návrh Dohody medzi vládou Slovenskej republiky a vládou Maďarskej republiky o spolupráci na spoločných kontaktných pracoviskách (ďalej len „dohoda“) je realizáciou splnomocňovacieho ustanovenia článku 20 ods. 5 návrhu Zmluvy medzi Slovenskou republikou a Maďarskou republikou o spolupráci pri predchádzaní cezhraničnej trestnej činnosti a v boji proti organizovanej trestnej činnosti, v ktorej jednotlivé ustanovenia zmluvy obsahujú záväzok zmluvných strán spolupracovať a poskytovať si pomoc pri prevencii, odhaľovaní a v boji proti organizovanej trestnej činnosti, a to predovšetkým vzájomným informovaním sa o údajoch týkajúcich sa osôb páchajúcich organizovanú trestnú činnosť a výmenou operatívnych informácií.

Predkladaný návrh dohody nezriaďuje nové kontaktné pracoviská, avšak rozširuje pôsobnosť spoločných kontaktných pracovísk, ktoré boli zriadené podľa článku 34 Dohody medzi vládou Slovenskej republiky a vládou Maďarskej republiky o vykonávaní Zmluvy medzi Maďarskou republikou a Slovenskou republikou o hraničnom vybavovaní v cestnej, železničnej a vodnej doprave, podpísanej dňa 9. októbra 2003 v Bratislave. 

Predkladaný návrh dohody umožní rozšíriť pôsobnosť spoločného kontaktného pracoviska na cestnom hraničnom vybavovacom mieste Slovenské Ďarmoty - Balassagyarmat na území Slovenskej republiky a dvoch spoločných kontaktných pracovísk  na diaľničnom hraničnom vybavovacom mieste Čunovo – Rajka a na cestnom hraničnom vybavovacom mieste Slovenské Nové Mesto - Sátoraljaújhely na území Maďarskej republiky. V rámci týchto pracovísk budú môcť pracovníci príslušných slovenských orgánov a maďarských orgánov operatívne a účinne realizovať svoju činnosť na spoločnej štátnej hranici v súlade s príslušnými vnútroštátnymi právnymi predpismi svojho štátu a medzinárodnými zmluvami, ktorými sú obe zmluvné strany viazané.

Obidve zmluvné strany sa v návrhu dohody zaväzujú zabezpečiť na spoločných kontaktných pracoviskách podľa článku 2 tejto dohody potrebné zariadenie pre potreby vlastných službukonajúcich osôb, ako aj telekomunikačné zariadenia a informačnú techniku, ktoré sú potrebné na vykonávanie činností podľa tejto dohody.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky, ktoré jej vyplývajú z iných medzinárodných dokumentov.

Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými právnymi predpismi. 

Predkladaný návrh dohody nemá finančný, ekonomický a environmentálny vplyv ani vplyv na zamestnanosť a podnikateľské prostredie.